
1.Kodukorra muudatuste kooskõlastamine 

Kristi Aron: Kooli kodukorra muudatus tuleneb haridus- ja teadusministri määruse „Õpilase tunnustamise tingimused ja kord“ 14.05.2023 kehtima hakanud uuest redaktsioonist:
§ 2.   Kiitusega põhikooli lõputunnistusel tunnustamine
(1)      Kiitusega põhikooli lõputunnistusel tunnustatakse põhikoolilõpetajat, kellel kõigi lõputunnistusele kantavate õppeainete viimane aastahinne on «väga hea».
See tähendab, et õpilasele kiituskirja andmise aluseks on ainult tema aastahinded ning lõpueksamite tulemused selle arvestusse edaspidi ei lähe.
Seega muudetakse kooli kodukorra all tunnustamise punkti.

OTSUSTATI: Kiita kodukorra muudatus heaks.


2. Kooli õppekava muudatuste kooskõlastamine

Kristi Aron: Kooli gümnaasiumiosa õppekava muudatus tuleneb Vabariigi Valitsuse 6. jaanuari 2011. a määruse nr 2 „Gümnaasiumi riiklik õppekava“ lisast.

Riigikaitseõpetuse teoreetiline kursus muutub kohustuslikuks. Riigikaitseõpetuse maht on kaks kursust, s.o 70 tundi. Üks kursus moodustab teoreetilise osa ning teine kursus („Praktiline õpe välilaagris“ 35 tundi) on praktiline kursus, mille viib läbi Kaitseliidu või Kaitseväe struktuuriüksus. Praktilise kursuse, s.o välilaagris osalemise eeldus on teoreetilise kursuse vastava osa läbimine, see on vabatahtlik.
2023/24. õa-l õpivad 10. ja 11. klassi õpilased riigikaitset ühes õpperühmas.
Põhikooli õppekavas peavad uue nõudena  kajastuma ka kooli eripära ja põhiväärtused. Lisasime need sinna.
Järgmisest õppeaastast peab kool B-võõrkeelena pakkuma vähemalt 2 valikut. Õpperühm avatakse, kui on vähemalt 8 soovijat. Meie koolis said õpilased  valida vene, saksa ja soome keele vahel. Neid valiti üsna võrdselt ja 6. klassis alustatakse B-võõrkeele õppimist kolmes keelerühmas.
Kolmas muudatus on õppe- ja kasvatustöö korralduses. Õppetegevus koolis on statsionaarne: kõiki õppeaineid õpitakse kogu õppeaasta vältel või erinevate õppeainete õpetamine toimub teatud ajal õppeaastas. Kooli õppekeel on eesti keel. Õpet võib korraldada ka väljaspool kooli ruume ning virtuaalses õppekeskkonnas, tagades õpilaste vaimse ja füüsilise turvalisuse ning tervise kaitse.

OTSUSTATI: Kiita õppekava muudatused heaks.

3. Riiklikult kehtestatud koolivaheaegade ülevaatamine ja vajadusel muutmine

Kristi Aron:
Haridus- ja Tedusministeerium sätestab 2023/2024. õppeaastaks koolivaheajad alljärgnevalt:
1) I vaheaeg 23. oktoober 2023. a kuni 29. oktoober 2023. a;
            2) II vaheaeg 21. detsember 2023. a kuni 7. jaanuar 2024. a;
            3) III vaheaeg 26. veebruar 2024. a kuni 3. märts 2024. a;
            4) IV vaheaeg (v.a 12. klass) 22. aprill 2024. a kuni 28. aprill 2024. a;
            5) V vaheaeg (v.a lõpuklassid) 13. juuni 2024. a kuni 31. august 2024. a.

Ettepanek on taotleda kooli pidajalt vaheaegade muutmist alljärgnevalt:
2. vaheaeg 25.12.2023 – 7.01.2024
5. vaheaeg 10.06.2024 – 31.08.2024
Õpilased võiks tunnistused saada reedel, 7. juunil. Ühe koolipäeva saab ette teha jõulukohvikus, kevadkontserdil, Kunda päästekomando sünnipäeval või muul tunnivälisel ajal toimuval üritusel osaledes.


OTSUSTATI: Toetada riiklikult määratud koolivaheaegade muutmise ettepanekut.

4. Õppeaasta kokkuvõte

Kristi Aron: 
Klassikursust jäi kordama 5 õpilast, põhjuseks koolikohustuse mittetäitmine. Nende õpilastega peab tegelema ka valla sotsiaalosakond.
Täiendav õppetöö on enamikul õpilastest, kellele see määrati, sooritatud. Augustis jätkavad need õpilased, kes oma võlgnevusi ei suutnud ära vastata.
Neli õpilast pääses vabariiklikku olümpiaadivooru. See on hea tulemus.

OTSUSTATI: Võtta ülevaade teadmiseks. 
 
5. Info ja muud küsimused

Kristi Aron: 
Gümnaasiumi lõpetab sel aastal 14 õpilast. Riigieksamite tulemustega võib rahul olla.
Matemaatika kitsast eksamit tegi 13 õpilast. Meie keskmine tulemus oli 33,8 % (Lääne-Virumaal 26 %, Eesti keskmine eestikeelsetes koolides 34,8 %). Laia matemaatika eksami valis üks õpilane.
Eesti keele eksamil oli meie õpilaste keskmine 55,1 % (maakonnas 51,1 %, Eesti keskmine 55,7%).
Inglise keeles sooritas 4 õpilast juba õppeaasta keskel rahvusvahelise eksami ja nad said C-1 taseme. Kaks õpilast, kes samuti selle eksami tegid, said B-2 taseme. Riigieksamil oli kõrgeim tulemus 80 punkti 100-st. Inglise keele kokkuvõttev analüüs tehakse hiljem.

Põhikooli lõpetab 25 õpilast. Matemaatikaeksamit ei sooritanud 6 õpilast, kes tegid järeleksami. Eesti keele eksamit ei sooritanud 2 õpilast, kes tegid järeleksami. Kaks õpilast lõpetavad puudulike hinnetega tunnistusel, vanemad on kirjutanud selleks avalduse.

10. klassis asub sügisel õppima prognoositavalt 12-15 õpilast.
Eelarve täitmise osas oleme tasakaalus: näiteks põhikooli ja juhtimise kulud 41,5 %, majanduskulud 46,9 %, gümnaasiumiosa palgafond 38,9 %. Põhikooli osas on eelarve pingelisem kui gümnaasiumis, sest vastavalt vajadusele tuleb seal avada väiksemaid õpperühmi.
Suvel tuleb kaks suuremat remonti: tuletõkkeuste paigaldamine ja lavakonstruktsioonide parandamine.
Kunda Hariduse Toetusselts on alustanud õpetajate garderoobi remonti, sinna on plaanis teha muuseum.
Direktor Kristi Aron lahkub ametist, uue direktori kandidaatide esitamine lõppeb 30. juunil.

OTSUSTATI: Võtta info teadmiseks.


Meelis Einstein							Tiina Vanatoa
Esimees								Protokollija

